DECRETO 41/2011, do 24 de febreiro, polo que se aproba o cambio de titularidade dun treito da estrada provincial OU-1260 travesía da Terrachá, a prol do Concello de Entrimo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 10/03/2011

A teor do previsto no artigo 5º da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón, no artigo 54º, que as estradas provinciais ou os treitos determinados delas en que a circulación adquira características urbanas entregaránselles aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, a Deputación Provincial de Ourense acorda a cesión a prol do Concello de Entrimo dun treito da vía provincial OU-1260 no treito urbano da Terrachá cunha lonxitude de 1.164 metros, con orixe na OU-1212 (Bande-Portugal) e remate na OU-1209 (A Terrachá-Olelas).
O Pleno da Corporación Provincial acordou o 28 de maio de 2010 a aceptación do cambio de titularidade da vía OU-1260 que discorre polo núcleo urbano do Concello de Entrimo.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia da titularidade.
A Consellería de Medio Ambiente, Territorio e Infraestruturas estima axeitado o cambio de titularidade tendo en conta que a devandita vía adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia, na súa reunión do día vinte e catro de febreiro de dous mil once,
DISPOÑO:
Artigo 1º
Apróbase o cambio de titularidade a prol do Concello de Entrimo dun treito de 1.164 metros de lonxitude da estrada provincial OU-1260 treito urbano da Terrachá cuxa orixe está na estrada OU-1212 (Bande-Portugal ) e o seu remate na OU-1209 (A Terrachá-Olelas).
Artigo 2º
En aplicación do artigo 4º da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Entrimo deberá incorporar ao seu Plan de Estradas a vía a que se refire este decreto.
Artigo 3º
A entrega da vía formalizarase, no plazo dos dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4º
Correspóndenlle ao Concello de Entrimo, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e catro de febreiro de dous mil once.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas